​Politiet hører gerne fra vidner, der har set optrinnet.

En 20-årig australier er indlagt på intensivafdelingen på sygehuset i Herning, efter han natten til mandag blev overfaldet ude foran Kongrescenteret.

Det oplyser lokalpolitiet i Herning.

Overfaldet skete klokken 01.46, da australieren, der var sammen med to jævnaldrende, stod og tissede i en rist. Her kom fire mænd forbi og påtalte hændelsen, hvilket udløste en batalje vennegrupperne imellem.

- Han blev skubbet bagover, så han væltede omkuld og slog hovedet i jorden. Scanninger har slået fast, at han har fået tre mindre hjerneblødninger af mødet med asfalten, forklarer Lasse Ivanøe fra Herning Politi.

- Om han kommer sig, ved vi ikke endnu, lyder meldingen.

Overfaldsmænd stak af

De fire overfaldsmænd, tre af anden etnisk herkomst og en med ukendt baggrund, stak efterfølgende af i retning mod McDonalds på Silkeborgvej.

Politiet har på nuværende tidspunkt ikke flere spor at gå efter.

- Vi hører gerne fra folk, hvis de har hørt eller set noget. Vi kan forstå, at gerningsmændene trak hætter over hovedet da de stak af – formentlig for ikke at blive genkendt – men måske er der nogen, der alligevel har set dem, siger Lasse Ivanøe.

Politiet kan kontaktes på telefon 114.